यह सच है कि शुरुआती दौर में यदि प्रश्न पत्र अच्छे हो जाएं तो उससे आत्मविश्वास बढ़ता है और आगे भी बेहतर कर गुजरने की प्रेरणा मिलती है। लेकिन इसका मतलब यह नहीं कि आरंभिक झटकों के बाद संभला नहीं जा सकता। अगर शुरू के कुछ प्रश्नपत्रों में आप मनचाही खुशी हासिल नहीं कर सके हैं, तब भी शेष बचे प्रश्नपत्रों में अपना सर्वश्रेष्ठ देना तो आपके हाथ में है ही। अपनी लय बनाए रखें। पुरानी बातों को बार-बार याद करने से कुछ फायदा होने वाला नहीं। जो शुरुआती गल्तियां हुई हैं, उन्हें दोबारा न दोहराने का संकल्प लेते हुए विषय के मुताबिक तैयारी करते रहें।